Shahidan Kassim

Dato' Seri Dr. **Shahidan bin Kassim** (lahir 17 Jun 1951) Beliau berkhidmat sebagai Ahli Parlimen  dan sebagai bekas Menteri Wilayah Persekutuan.

Pernah juga memegang beberapa jawatan utama kerajaan termasuk Menteri Besar Perlis serta Menteri di Jabatan Perdana Menteri. Sejak Mei 2020, beliau merupakan Pengerusi Majlis Backbenchers Perikatan Nasional (PNBBC). Shahidan turut aktif dalam pengurusan sukan dan pernah menerajui beberapa persatuan sukan kebangsaan.

## Kehidupan awal dan pendidikan
Shahidan dilahirkan di Tambun Tulang, Perlis pada 17 Jun 1951. Pendidikan awalnya bermula di Sekolah Kebangsaan Tambun Tulang sebelum melanjutkan pelajaran ke Sekolah Menengah Kebangsaan Datuk Sheikh Ahmad dan Sekolah Menengah Sultan Abdul Halim, Jitra.

Beliau memperoleh Ijazah Sarjana Muda Ekonomi dan Sejarah dari Universiti Malaya. Shahidan kemudian mengikuti pengajian dalam bidang Pengajian Pembangunan di Institute of Social Studies, The Hague, Belanda. Pada tahun 2006, beliau dianugerahkan Ijazah Doktor Falsafah oleh Universiti Utara Malaysia.

## Kerjaya politik
Shahidan menyertai politik melalui UMNO dan pada tahun 1995 dilantik sebagai Ketua UMNO Bahagian Arau. Beliau turut berkhidmat sebagai Pengerusi Badan Perhubungan UMNO Negeri Perlis serta Ahli Majlis Tertinggi UMNO Malaysia.

Beliau pernah memegang jawatan sebagai Menteri Besar Perlis dan seterusnya dilantik sebagai Menteri di Jabatan Perdana Menteri. Pada peringkat persekutuan, beliau juga pernah memegang portfolio Menteri Wilayah Persekutuan.

Dalam Pilihan Raya Umum ke-14, Shahidan bertanding atas tiket Barisan Nasional bagi kerusi Parlimen Arau dan memenanginya dengan 16,547 undi, menewaskan calon Pakatan Harapan Abd Rahman Daud yang memperoleh 11,691 undi, memberikan majoriti sebanyak 4,856 undi.

## Jawatan lain
Shahidan pernah dilantik sebagai Pengerusi Lembaga Pemasaran Pertanian Persekutuan (FAMA) serta Pengerusi Yayasan Majlis Amanah Rakyat (MARA).

Dalam bidang sukan, beliau pernah memegang beberapa jawatan antaranya:
* Presiden Persatuan Bola Sepak Perlis (Perlis FA)
* Presiden Kesatuan Olahraga Amatur Malaysia (KOAM)
* Presiden Kesatuan Renang Amatur Malaysia (ASUM)
* Presiden Persatuan Kabbadi Malaysia (KAM)

## Kehidupan peribadi
Dalam waktu lapang, Shahidan dilaporkan meminati aktiviti lasak seperti mendaki bukit, bermain jet ski dan badminton. Beliau juga mempunyai minat dalam bidang ternakan.

## Kontroversi
### Pengambilan tanah Kampung Sungai Baru (2021)
Pada tahun 2021, ketika Shahidan berkhidmat sebagai Menteri Wilayah Persekutuan, pewartaan pengambilan tanah di Kampung Sungai Baru di bawah *Akta Pengambilan Tanah 1960 (Akta 486)* telah diluluskan. Pada tahun 2025, penjelasan di Dewan Rakyat menyatakan bahawa pewartaan Seksyen 4 dan Seksyen 8 akta tersebut pada 18 dan 21 Jun 2021 dibuat dalam tempoh tiga hari.

Shahidan dilaporkan mempengerusikan Mesyuarat Pasca Kabinet Kementerian Wilayah Persekutuan pada 9 September 2020 yang mempertimbangkan permohonan awal berhubung pengambilan tanah tersebut sebelum proses itu diteruskan ke peringkat seterusnya.

## Anugerah Darjah Kebesaran

* Setia Mahkota Perlis (SPMP) Negeri Perlis (1995)
* Seri Sultan Ahmad Shah (SSAP) Negeri Pahang (1995)
* Ahli Mahkota Perlis (AM) Negeri Perlis (1980)

## Pendidikan

* Ijazah Doktor Falsafah di Universiti Utara Malaysia (2006)
* Ijazah Sarjana Pengajian Pembangunan Institute of Social Studies Holland (1985)
* Ijazah Sarjana Muda Ekonomi Dan Sejarah UM (1973)
* Sekolah Menengah Sultan Abdul Halim, Jitra
* Sekolah Menengah Dato’ Sheikh Ahmad
* Sekolah Kebangsaan Tambun Tulang 

## Keputusan pilihan raya

## Rujukan